የብሄሮች፣ ብሄረሰቦችና ህዝቦች ቀን ኢትዮጵያ እሴቶቻቸውን ለመጠበቅና ለማስተዋወቅ ያግዛል
ሐዋሳ ህዳር 19/2006 (ዋኢማ) –  የብሄር ብሄረሰቦችና ህዝቦች ቀን መከበር መላው ኢትዮጵያውያን ያላቸውን ባህላዊ ተፈጥሯዊና ታሪካዊ እሴቶቻቸውን ለመጠበቅና ለሌሎች ለማስተዋወቅ ከፍተኛ ፋይዳ እንዳለው የደቡብ ክልል ብሄረሰቦች ምክር ቤት አስታወቀ። የምክር ቤቱ ዋና አፈ ጉባኤ አቶ ለማ ገዙሜ እንዳሉት የኢትዮጵያ ብሄር ብሄረሰቦችና ህዝቦች በማንነታቸው ኮርተውና ተከባብረው እንዲኖሩ መብት የሰጣቸው ህገመንግስት የጸደቀበትን ቀን በማሰብ ለስምንተኛ ጊዜ በጅጅጋ በሚከበረው የብሄረሰቦች ቀን ላይ የክልሉ 56 ብሄረሰቦች ተሳታፊ ይሆናሉ። በደቡብ ክልል የራሳቸው እሴቶች ያላቸው 56 ብሄር ብሄረሰቦች ቀደም ሲል በማንነታቸው እንዳይኮሩና ያላቸውን ባህላዊና ተፈጥሯዊ እሴቶች አውጥተው ለሌሎች እንዳያስተዋውቁ ይደረግ እንደነበር አስታውሰው በግንቦት 20 በተገኘው ድል የጸደቀው ህገመንግስት በሰጣቸው መብት ተጠቅመው ቋንቋቸውንና ባህላቸውን ማውጣት እንደቻሉ ተናግረዋል። የበዓሉ መከበር የሀገሪቱ ብሄር ብሄረሰቦችና ህዝቦች ያላቸውን እሴት ከማስተዋወቅ ባለፈ እርስ በእርስ እንዲተዋወቁና ያላቸውን መስተጋብር በጋራ እንዲያወጡ ያደረገ መሆኑን አቶ ለማ ገልጸዋል። እንደ ኢዜአ ዘገባ ክልሉ የተለያየ ባህል ዕምነትና ቋንቋ ያላቸው ህዝቦች በጋራ ተስማምተውና ተቻችለው ከመኖር አንጻር ያላቸውን መልካም ተሞክሮ ለሌሎች ለማስተለለፍ የበዓሉ መከበር ትልቅ ፋይዳ እንዳለው ጠቁመዋል። የብሄረሰቦች ቀን በክልል ደረጃ በተለያዩ ዝግጅቶች በሁሉም ሴክተር መስሪያ ቤቶች፣ በትምህርት ቤቶች፣ በክልሉ በሚገኙ ከፍተኛ የትምህርት ተቋማት እንደሚከበር አቶ ለማ ለኢትዮጵያ ዜና አገልግሎት ጨምረው ገልፀዋል፡፡